作者:徐仲雅
標題:句
內容:屋面盡生人耳朵，籬頭多是老翁須。平分造化雙苞去，拆破春風兩面開。雲路半開千里月，洞門斜掩一天春。（《馬希範夜宴迎四儀夫人》）鑿開青帝春風國，移下姮娥夜月樓。（《馬殷明月圃》，珠璣影冷偏粘草，蘭麝香濃卻損花。山色曉堆羅黛雨，草梢春戛麝香風。衰蘭寂寞含愁綠，小杏妖嬈弄色紅。旁搜水脈湘心滿，遍揭泉根梵底通。水□滴殘青□瘦，石脂傾盡白雲空。深浦送回芳草日，急灘牽斷綠楊風。藕梢逆入銀塘裡，蘋跡潛來玉井中。敗菊籬疏臨野渡，落梅村冷隔江楓。剪開淨澗分苗稼，劃破漣漪下釣筒。